  vk.com (Центр спортивной подготовки Удмуртии. ЦСП) Анжелика Тихонова корреспондент 12-тӥ южтолэзе Удмуртиысь куасэн бызьылӥсь Александр Ившин 19-20 аресъем юниоръёс пӧлын Россилэн первенствояз нимаз стартэн 10 иськеме эрико амалэн бызьылонын бронза утӥз. Ӵошатсконъёс 11-15 южтолэзе Киров улосвылысь Кирово-Чепецк карын куасэн бызьылонъя но биатлонъя «Перекоп» огъетын ортчо. Со сярысь элькунысь Спортъя дасяськонъя центрлэн пресс-службаез ивортӥз. Нырысетӥ интыез Алтай шаерысь Никита Денисов басьтӥз. Со дистанциез 22 минут 20,4 секунд ӵоже ортчиз. Кыкетӥ Мордовиысь Егор Митрошин вуиз (+0,8). Улосчимы Александр Ившин вормисьлы 11,8 секунд келяз но куинетӥ луиз. Элькунысьтымы мукетъёсыз спортсменъёс таӵе интыос басьтӥзы: Данил Корепанов – 56-тӥ (+2:18,5), Денис Поторочин – 78-тӥ (2:42,4), Родион Иванов – 112-тӥ (+3:17,4). Со нуналэ ик нылъёс 5 иськемъем сыӵе ик ӵошатсконэз ортчизы. Удмуртиысь Арина Перевозчикова 14-тӥ луиз (+58,6), Екатерина Балобанова – 48-тӥ (1:36,4), Анна Грекова – 81-тӥ (2:09,5). 11-тӥ южтолэзе классика амалэн спринтъёс ортчизы. Пиос пӧлын шаерысьтымы Владислав Осипов ньылетӥ луиз. Нош нылъёс пӧлын Арина Перевозчикова четвертьфиналозь вуиз. 14-тӥ южтолэзе эстафетаос ортчозы, 15-тӥ южтолэзе ӵошатсконъёс 15 (нылъёс) но 30 (пиос) иськеме классика амалэн масс-стартъёсын йылпумъяськозы.  Тодэ вайытом, кемалась ик ӧвӧл Александр Ившин Норвегиын егитъёслэн дуннелэн чемпионатазы кык зарни но бронза медаль утӥз. Тегъёс: Спорт куасэнбызьылон Удмуртия Россия  